محامي حط شكاية عند “الهاكا” حيت ماعجبوش الدور اللي كتأدي الطفلة إسراء بنكرارة فالجزء الثاني من سيتكوم “سوحليفة” اللي كيدوز فالقناة الأولى فهذ رمضان، قال انه “كيلحق الضرر بحقوق الطفل كما هي متعارف عليها دوليا”، و”فيه عنف نفسي وجسدي كيتمارس على الطفلة اللي كتأدي دور البطولة”، على اعتبار أنها “كتقوم بحركات وإيماءات مخلة للأخلاق”، و”هاد الدور غيخليها تتعرض للتنمر والانتقاد، وغيأثر سلبا على مستقبلها”. اللي ماعارفش المحامي أنه بعد شوية على الجانب اللي كيفهم فيه، واللي هو المجال القانوني، وتطفل على كل ما هو فني واجتماعي ونفسي وتربوي وحتى فلسفي بتحديدو للمعايير الأخلاقية، ويشوف آشنو يصلاح للطفل وشنو مايصلاحش، باش يفرض صور نمطية ومحافظة على الطفل، كتقمع حريتو فالإبداع والتعبير، وتخليه حبيس قوالب مجتمعية، كتخليه غير فاعل، ومقموع، وحمق وماعندو عقل، في حين أن الطفل واخا قاصر عندو قدرات وكفاءات ماخاصش الاستهانة بها. قال المحامي ان “سوحليفة” كتدير حركات وكتقول كلام مخل بالحياء وماصالحش ليها فهاد السن، لكن إلى تفرجنا فالسيتكوم، بغض النظر على انه رديء فنيا، وعامر اخطاء في السيناريو، والتمثيل على قد الحال، غادي نلقاو ان الدور اللي شخصاتو ماكايتعداش طفلة مربيها خالها اللي يالاه تزوج، وهي ماعاجبهاش الحال، وهذشي اللي كيولد أحداث كوميدية لا علاقة لها لا بالأخلاق ولا بالحياء العام ولا الخاص. فين كاين المشكل إلى “سوحليفة” هضرات بحال الكبار، أو أدات دور كبير عليها؟ وكيفاش غادي يأثر هذشي على نفسيتها وبشمن معيار؟، وعلاش كيعتقد المحامي ان الدراري الصغار غادي يقلدوها، فالوقت اللي تقريبا كلهم كيتفرجو يوميا فمضامين مشابهة فمسلسلات ولا أفلام أو رسوم اجنبية! و”سوحليفة”، حسب المحامي كيعارض حقوق الطفل المتعارف عليها دوليا، وفيه إيحاءات مخلة للأخلاق، واش ماعارفش انه كاينين أعمال اجنبية معروفة ابطالها اطفال صغار عندهم تقريبا نفس شخصية الطفلة في هاد السيتكوم، وحتى شي حد ما تكلم عليهم بالسوء. بل كاينين افلام وادوار اكثر جرءة، بحال الافلام اللي جسدات رواية الكاتب الروسي فلاديمير نابوكوف “lolita”، واللي كتهضر على أستاذ تزوج بمرا، وربط علاقة جنسية مع بنتها اللي عندها 12 العام، واللي كان ملقبها ب”لوليتا”. كاين فيلم آخر إيطالي حتى هو مشهور، سميتو “مالينا”، كيهضر على طفل عندو 12 لعام، مهووس لدرجة جنونية بحب واحد السيدة ، عايشة بوحدها من بعدما غبر عليها راجلها بسبب الحرب، الفيلم كيصور كيفاش كان الطفل كيفونطازمي عليها ويفكر فيها ويتشهاها، وخدا جوائز، وحتى واحد ما تشكى منو. وبالتالي، كان خاص المحامي، عوض ما يحط شكاية ضد العمل، يتكلم على نقطة مزيانة شار ليها فشكايتو: الكم الهائل ديال السبان والهجوم غير المبرر على الطفلة اسراء فقط لأنها أدات دورها فسلسلة كوميدية، وعوض مايطالب بسحب “سوحليفة” ويدير شكاية للهاكا، يدير شكاية ضد العنف الرمزي اللي تعرضات ليه البنيتة فمواقع التواصل بسبب ناس ماكايفهمو والو فالفن، وكان خاصو ينتقدهم ويوقفهم عند حدهم، ماشي يكون واحد منهم. 
مافاهم والو فحرية الفن. محامي حط شكاية عند “الهاكا” ضد سيتكوم “سوحليفة”.. وهذا قمع لحق الطفل فالتعبير والإبداع وحبسو فصور نمطية محافظة.. وكان خصو ينتقاد الناس اللي عايرو الطفلة ماشي يكون واحد منهم